CELEX: 
Language: el
Date: 2022-01-25 00:00:00
Title: ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) /... ΤΗΣ ΕΠΙΤΡΟΠΗΣ για την τροποποίηση του εκτελεστικού κανονισμού (ΕΕ) 2019/1859 για τη θέσπιση κανόνων εφαρμογής του άρθρου 10 του κανονισμού (ΕΕ) 2019/1242 του Ευρωπαϊκού Κοινοβουλίου και του Συμβουλίου όσον αφορά τη συλλογή ορισμένων δεδομένων

ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 25.1.2022
            
            
               για την τροποποίηση του εκτελεστικού κανονισμού (ΕΕ) 2019/1859 για τη θέσπιση κανόνων εφαρμογής του άρθρου 10 του κανονισμού (ΕΕ) 2019/1242 του Ευρωπαϊκού Κοινοβουλίου και του Συμβουλίου όσον αφορά τη συλλογή ορισμένων δεδομένων
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (EE) 2019/1242 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, σχετικά με τον καθορισμό προτύπων επιδόσεων για τις εκπομπές CO2 των νέων βαρέων επαγγελματικών οχημάτων και την τροποποίηση των κανονισμών (ΕΚ) αριθ. 595/2009 και (ΕΕ) 2018/956 του Ευρωπαϊκού Κοινοβουλίου και του Συμβουλίου και της οδηγίας 96/53/ΕΚ του Συμβουλίου
                  1
               , και ιδίως το άρθρο 10,
            
            
               Εκτιμώντας τα ακόλουθα:
            
            
               (1)Το άρθρο 1 του εκτελεστικού κανονισμού (ΕΕ) 2019/1859 της Επιτροπής
                  2
                υποχρεώνει τους κατασκευαστές, όσον αφορά ορισμένα νέα βαρέα επαγγελματικά οχήματα, να παρακολουθούν και να υποβάλλουν το αρχείο τιμών οριοθετημένων με κόμματα που φέρει το ίδιο όνομα με το αρχείο εργασίας και την επέκταση .vsum, και το οποίο περιλαμβάνει συγκεντρωτικά αποτελέσματα ανά προσομοιούμενο προφίλ χρήσης και κατάσταση ωφέλιμου φορτίου που παράγονται από το εργαλείο προσομοίωσης που αναφέρεται στο άρθρο 5 παράγραφος 1 στοιχείο α) του κανονισμού (ΕΕ) 2017/2400
                  3
                στη μορφή διεπαφής γραφικών χρήστη (GUI) του («αρχείο δεδομένων sum exec»). 
            
            
               (2)Η υποχρέωση αυτή εκπληρώνεται σταδιακά, ανάλογα με την ημερομηνία προσομοίωσης των οχημάτων· τα δεδομένα που αφορούν τις παλαιότερες ημερομηνίες προσομοίωσης (από την 1η Ιανουαρίου 2019 έως τις 30 Σεπτεμβρίου 2019) πρέπει να υποβάλλονται μόνο έως τη μεταγενέστερη από τις δύο ημερομηνίες υποβολής δεδομένων που ορίζονται στον εκτελεστικό κανονισμό (ΕΕ) 2019/1859, προκειμένου να ληφθεί υπόψη το γεγονός ότι οι κατασκευαστές ενδέχεται να χρειαστεί να επαναλάβουν την προσομοίωση οχημάτων που εμπίπτουν στην εν λόγω παρτίδα για λόγους πέραν της ευθύνης τους.
            
            
               (3)Η αξιολόγηση των δεδομένων που συγκεντρώθηκαν για την πρώτη περίοδο αναφοράς, με προθεσμία την 30ή Σεπτεμβρίου 2020, επιβεβαίωσε, εν τω μεταξύ, ότι η ανάλυση με βάση αυτήν την πρώτη δέσμη αρχείων δεδομένων sum exec που ελήφθησαν σύμφωνα με το άρθρο 1 παράγραφος 2 στοιχείο α) του εκτελεστικού κανονισμού (ΕΕ) 2019/1859 παρέχει σταθερά αποτελέσματα. Για τον λόγο αυτόν, δεν είναι πλέον αναγκαία η υποχρέωση των κατασκευαστών να υποβάλλουν τα δεδομένα που αναφέρονται στο άρθρο 1 παράγραφος 2 στοιχείο β) του εκτελεστικού κανονισμού (ΕΕ) 2019/1859 και το εν λόγω στοιχείο θα πρέπει να διαγραφεί.
            
            
               (4)Συνεπώς, ο εκτελεστικός κανονισμός (ΕΕ) 2019/1859 θα πρέπει να τροποποιηθεί αναλόγως.
            
            
               (5)Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την κλιματική αλλαγή,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1 
                  Τροποποίηση του εκτελεστικού κανονισμού (ΕΕ) 2019/1859
            
            
               Στο άρθρο 1 παράγραφος 2 του εκτελεστικού κανονισμού (ΕΕ) 2019/1859, το στοιχείο β) απαλείφεται.
            
            
               Άρθρο 2
            
            
               Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
         
         
            
               Βρυξέλλες, 25.1.2022
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
            
            
                     
                  
               
         
         
            
                  
                     (1)
                  
                        ΕΕ L 198 της 25.7.2019, σ. 202. 
               
               
                  
                     (2)
                  
                        Εκτελεστικός κανονισμός (ΕΕ) 2019/1859 της Επιτροπής της 6ης Νοεμβρίου 2019 για τη θέσπιση κανόνων εφαρμογής του άρθρου 10 του κανονισμού (ΕΕ) 2019/1242 του Ευρωπαϊκού Κοινοβουλίου και του Συμβουλίου όσον αφορά τη συλλογή ορισμένων δεδομένων (ΕΕ L 286 της 7.11.2019, σελ. 10).
               
               
                  
                     (3)
                  
                        Κανονισμός (ΕΕ) 2017/2400 της Επιτροπής, της 12ης Δεκεμβρίου 2017, για την εφαρμογή του κανονισμού (ΕΚ) αριθ. 595/2009 του Ευρωπαϊκού Κοινοβουλίου και του Συμβουλίου όσον αφορά τον προσδιορισμό των εκπομπών CO2 και της κατανάλωσης καυσίμου των βαρέων επαγγελματικών οχημάτων και για την τροποποίηση της οδηγίας 2007/46/ΕΚ του Ευρωπαϊκού Κοινοβουλίου και του Συμβουλίου και του κανονισμού (ΕΕ) αριθ. 582/2011 της Επιτροπής (ΕΕ L 349 της 29.12.2017, σ. 1).